KIRJALLINEN KYSYMYS E-1049/02 esittäjä(t): Claude Moraes (PSE) komissiolle. Henkilöiden ja kuolemantapauksen johdosta annettavien avustusten vapaa liikkuvuus EU:ssa.



Virallinen lehti nro 229 E , 26/09/2002 s. 0173 - 0173



KIRJALLINEN KYSYMYS E-1049/02 esittäjä(t): Claude Moraes (PSE) komissiolle (18. huhtikuuta 2002) Aihe: Henkilöiden ja kuolemantapauksen johdosta annettavien avustusten vapaa liikkuvuus EU:ssa Äänestyspiirini asukkaan poika, joka oli Britannian kansalainen, kuoli työskennellessään ja asuessaan Alankomaissa. Äiti haki hautajaiskorvausta brittiläiseltä etuuksien maksutoimistolta, joka hylkäsi hakemuksen laillisin perustein sen jälkeen kun pojan ruumis oli palautettu Yhdistyneeseen kuningaskuntaan ja äiti oli hoitanut hautajaisjärjestelyt. Hakemus hylättiin, vaikka äiti saa tulotukea, mutta epääminen on perusteltu, koska vainaja ei asunut Yhdistyneessä kuningaskunnassa kuolemansa hetkellä. Myöntääkö komissio, että tässä on kyse vakavasta ristiriidasta henkilöiden vapaata liikkuvuutta edustavan Euroopan unionin arvojen ja välttämättömien toimintaedellytysten kanssa? Aikooko komissio harkita asetuksen N:o 1408/71(1) muuttamista, jotta tämän tapainen tilanne ei enää voisi toistua? Kansalaisille, joilla ei ole taloudellisia mahdollisuuksia selvitä hautajaisten aiheuttamista kuluista, ei voida sälyttää sellaista taakkaa, joka on suora seuraus Euroopan yhdistymisestä. Onko tällä hetkellä olemassa mitään korvausta, jonka yhteisö voisi osoittaa tästä puutteesta kärsimään joutuville? (1) EYVL L 149, 5.7.1971, s. 2. Anna Diamantopouloun komission puolesta antama vastaus (3. kesäkuuta 2002) Arvoisa parlamentin jäsen viittaa kysymyksessään Yhdistyneen kuningaskunnan kansalaiseen, joka vastasi Alankomaissa asuneen ja työskennelleen ja siellä kuolleen poikansa hautajaisista. Äidin hautajaisavustusta koskeva hakemus hylättiin vaikka hän sai tulotukea (joka on avustukseen oikeuttava etuus) koska vainaja ei ollut asunut Yhdistyneessä kuningaskunnassa kuollessaan. Yhdistyneen kuningaskunnan lainsäädännön mukaisesti hautajaisavustuksen saamiseksi on täytettävä kaksi edellytystä: - hautajaiset järjestävän henkilön on oltava avustukseen oikeuttavan etuuden, kuten tulotuen, saaja - kuolleen henkilön on täytynyt asua Yhdistyneessä kuningaskunnassa vakituisesti. Asetus (ETY) N:o 1408/71(1), jota sovelletaan tähän tilanteeseen, sisältää säännöksiä kuolemantapauksen johdosta annettavista avustuksista, joilla tarkoitetaan kaikkia kertasuorituksia kuolemantapauksen yhteydessä (1 artiklan v alakohta). Yhdistyneen kuningaskunnan hautajaisavustus kuuluu periaatteessa tämän piiriin. Koska vainaja kuitenkin työskenteli Alankomaissa, asetuksen perusteella sovelletaan periaatteessa ainoastaan Alankomaiden lainsäädäntöä, ja on huomattava, että Alankomaiden sosiaaliturvalainsäädäntöön ei sisälly kuolemantapauksen johdosta annettavia avustuksia. On muistettava, että sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä annetulla asetuksella (ETY) N:o 1408/71 sovitetaan yhteen jäsenvaltioiden sosiaaliturvajärjestelmiä eikä yhdenmukaisteta niitä. Tämän vuoksi jäsenvaltiot voivat vapaasti järjestää ja rahoittaa sosiaaliturvajärjestelmänsä parhaaksi katsomallaan tavalla, kunhan yhteisön lainsäädännön perusperiaatteita, kuten syrjimättömyyden periaatetta, noudatetaan. (1) Neuvoston asetus (ETY) N:o 1408/71, annettu 14. kesäkuuta 1971, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä, EYVL L 149, 5.7.1971.